Burun arakəsməsinin hematoması

Burun arakəsməsinin hematoması burun arakəsməsini zədələyən, selikli qişa altına qan sızması nəticəsində hematomanın yaranması ilə müşayiət olunan bir xəstəlikdir. Əgər hematoma infeksiyalaşarsa, sonradan abses əmələ gələ bilər. Burun arakəsməsi hematomasının yaranma səbəbi çox zaman travmalar olur.
Burun arakəsməsinin hematoması burun arakəsməsinin qığırdağı ilə onun üstündə yerləşən perixondrium (qığırdaqüstü toxuma) arasında qan toplanmasıdır (burun arakəsməsinin qığırdaq hissəsinin en kəsiyinə uyğun nahiyə). Hematoma, burun arakəsməsinin qığırdağını onu qidalandıran selikli qişadan ayırır və bu da ciddi, daimi fəsadlara gətirib çıxarır.

Arakəsmə qığırdağının öz qan dövranı yoxdur və bütün qida maddələri ilə oksigeni yalnız perixondriumdan alır. Müalicə olunmayan arakəsmə hematoması arakəsmənin dağılıb deformasiyaya uğramasına səbəb ola bilər və təcili olaraq hematomanın boşaldılması (drenaj) tələb olunur. Arakəsmə hematomasının gecikmiş diaqnostikası və ya müalicəsi nəticəsində eğərvari burun deformasiyası deyilən vəziyyət yarana bilər.
Bu hala daha çox uşaqlarda rast gəlinir. Çünki onların burun arakəsməsi daha qalın, selikli qişası isə daha elastik olur.

 Klinika 
Burun tənəffüsünün kəskin şəkildə çətinləşməsi, burun arakəsməsində abses olduğu hallarda isə bədən temperaturunun yüksəlməsi, baş ağrısı müşahidə olunur. Ön rinoskopiya zamanı parlaq qırmızı rəngli, yumşaq, kisəşəkilli çıxıntılar nəzərə çarpır. Burun arakəsmə qığırdağının irinli əriməsi zamanı, burun sümüyünün arxa hissəsinin çökməsi qeydə alınır.

 Müalicə 
Hematoma zamanı qanın sorulması və burunun sıx tamponadası aparılır. Absesin olduğu hallarda isə geniş şəkildə açılır və burun boşluğu tamponlanır, antibiotiklə müalicə (antibiotikoterapiya) tətbiq olunur. Burnun arxa sümüyünün çökməsi cərrahi yolla (plastik əməliyyatlar, qığırdaq köçürülməsi və s.) aradan qaldırılır.

 İstinadlar 

Kateqoriya:Əlifba sırasına görə xəstəliklər
Kateqoriya:Tənəffüs orqanları xəstəlikləri
Kateqoriya:Patoloji proseslər